ARRONDO ALDASORO (EH Bildu, 2016-04-07):
Gaur ere kuriosoa da.
Batzuetan, gaur ere, Legebiltzar honek ahalmenik ez duela esaten duzue behin eta berriro, ez dela burujabea hau arautzeko. Beste batzuetan, lan-erreformak diona bete behar dugula, bete behar dela, hor ere ezin dugula ezer egin, edo lan hitzarmenak eta subrogazioa lan harremanen esparru pribatua dela soilik.
Erabiltzen duzue momenturo interesatzen zaizuenaren arabera horrelako irizpide desberdinak dena batidora batean sartzeko iritziak edo balorazioak, edo hori baino gehiago, ematen du hori dena horrela dela eta ezin dela mugitu. Eta orduan ez gatoz bat, guk uste dugu ahalmena badugula. Eta edozein kasutan, herritarren beharrei erantzuteko ezinbestekoa dugula ahalmena izatea, gure esku izatea erabakitzeko aukera hori.
Zeren eta burujabetza defendatzen dugunean honetaz ari gara hitz egiten. Ahalmena nahi dugu guzti honetaz erabakitzeko eta azken batean, kasu honetan bezala, langileen eskubideak arautzeko, babesteko eta defendatzeko. Horretaz ari gara. Eta ahalmena ez da gauza etereo bat zeren eta, lehen esan dudan bezala, aipatutako guztiaren gainetik pertsonak daude.
Eta hitz egiten duzue legeak, arauak, errekurtsoak lainoetatik eroriko balira bezala, o sea, hortik datoz eta gu hemen gaude betetzeko, eta bakarrik egin dezakegu hau ez digutelako uzten bestea egiten, eta abar eta abar. Eta nik ez dut hori konpartitzen, ez dugu hori inolaz ere konpartitzen.
Legeak eta arauak legebiltzarretan egiten dira, instituzioak egiten dituzte. Hori bai, gehienetan boteretsuen onerako eta ez langileak babesteko edo beraien eskubideak bermatzeko. Eta hau da horietako kasu bat. Hemen hitz egiten diguzue Madriletik datorren legea, ez dugu ahalmenik, lan-erreforma. Hitz egiten diguzue maila horretan, ematen du beste batzuk, ez dakit nortzuk. Ez, ez, guk ere ardura dugu hemen bizi diren pertsonei babesa emateko, langileei babesteko eta horretarako gaude hemen zeren eta Legebiltzarrak horretarako ere ez baldin badu balio, zertarako?
Nik galdetuko nizueke bai Alderdi EAJri, Aldaiturriaga jauna, eta Alderdi Sozialistari ea bidezkoa dela eskaria uste duzue zuek? Proposatzen dena ahaztuta ahalmena dugun, ahaztuta lan hitzarmenean ez dakit zer, lan-erreforma, bidezkoa da proposatzen dena? Zerbitzu publikoetan, o sea, kontratu publikoetan lanean dauden langileak babestuta egotea? Lan-baldintza duinak izatea? Gaur egun egiten diren astakeriak ez egitea? Lizitazioak prezio egokian ateratzea? Hori dena uste duzue ona dela? Beharrezkoa dela? Zeren hori da argitu beharko litzatekeena lehendabizi.
Hori argituta, ikusi beharko genuke ondoren zer egin dezakegun Legebiltzar honetatik beste guztia ahalbideratzeko eta non ditugun adostasunak. Aipatzen duzu, Itxaso jauna, Nafarroakoa. Nafarroan aho batez onartu zen, gutxienez alderdi guztiak talde guztiak honetaraino iritsi ziren, balentia puntu bat izan zuten. Errekurritua izan dela? Noren ardura da hori? Baita ere zerutik erortzen den ez dakit noren ardura? Izen-abizenak izango ditu.
Baina arazoa ez dago errekurtsoetan, ez dago legeetan. Da gu zertarako gauden prest eta hemen argi ikusi da zuek noraino zaudeten prest eta zer egiteko prest zaudeten, eta zer ez zaudeten prest egiteko.
Ulertezina da zuek adibidez, Itxaso jauna, jendearen beharretatik egin behar dela politika diozuenak, guri leporatzen diguzuenak behin eta berriz identitate kontuetan galtzen garela, ba gaur, hemen eta gai honetan, zuek  - berriro errepikatuko dut -  kontratazio publikoen bidez lanean dabiltzan langileei bizkarra ematen ari zarete eta lagundu diozue Jaurlaritzari eta Alderdi Jeltzaleari bide horretan eta ez beste ezertan.
Denbora aurrera doa, argi dago hemendik zer aterako den. Guk argi duguna da ere zer proiektu defendatzen dugun eta zer defendatzen duen bakoitzak, zein den bakoitzaren lehentasuna eta jarraituko dugu zalantzarik gabe. Ez dakit Europatik etorriko den orain ez dakit zer edo hemen bertan egiten dugun zerbait izango den. Baina jarraitu beharko dugu lanean egoera hauek eman ez daitezen.
Eta bitartean, noski, guk argi dugu, ez dugu babestuko kontratu publikoetan lan-baldintza prekario eta kaskarrak aplikatzen jarraitzea ahalbideratzen duen legerik. Hau horrelako bat da.